b'\n_START_ARTICLE_\nAvtobus\n_START_PARAGRAPH_\nAvtobus je prevozno sredstvo, namenjeno prevozu ve\xc4\x8djega \xc5\xa1tevila ljudi v javnem prometu. Poznamo ve\xc4\x8d vrst avtobusov: mestne, primestne in turisti\xc4\x8dne avtobuse.\n_START_SECTION_\nMestni avtobus\n_START_PARAGRAPH_\nMestni avtobusi so nasledili omnibuse in tramvaje. Prvi so bili tako kot ostala prevozna sredstva v za\xc4\x8detku razvoja glasni, po\xc4\x8dasni, negospodarni, kadili so ravno tako veliko. Zaradi tega se prakti\xc4\x8dna uporaba avtobusa za mestne potrebe ni za\xc4\x8dele \xc5\xa1ele do okoli leta 1950, do takrat so bili popularni tramvaji za njimi pa malo manj trolejbusi. Mestni avtobusi so bili visokega poda, atraktivnega izgleda, ampak so imeli tudi veliko pomanjkljivosti, kot npr. lesene sede\xc5\xbee, zelo slabo in trdo vzmetenje, glasne motorje... Ker je bil v za\xc4\x8detku dobe mestnih avtobusov asfalt redkost in so bile ceste v glavnem tlakovane, je bila vo\xc5\xbenja \xc5\xa1e toliko manj udobna. Razpored sede\xc5\xbeev je prilagojen glede na obliko avtobusa (\xc5\xa1tevilo vrat, dol\xc5\xbeina, \xc5\xa1irina); za razliko od primestnega ima mestni avtobus predvideno ve\xc4\x8dje \xc5\xa1tevilo stoji\xc5\xa1\xc4\x8d. Vstopna in izstopna vrata so po navadi dvokrilna, kar omogo\xc4\x8da ve\xc4\x8djo \xc5\xa1irino in s tem hitrej\xc5\xa1e vstopanje oz. izstopanje potnikov. Poznamo dve izvedbi mestnih avtobusov: zgibne in solo avtobuse. Zgibni avtobusi imajo tik za drugo osjo kro\xc5\xbeni zglob, omogo\xc4\x8da la\xc5\xbeje zavijanje avtobusa v ostrih in nepreglednih ovinkih. Solo avtobusi so klasi\xc4\x8dni dvo ali troosni avtobusi kraj\xc5\xa1ih dol\xc5\xbein. Sodobni mestni avtobusi imajo motor name\xc5\xa1\xc4\x8den zadaj, so okolju prijazni, imajo oblazinjene sede\xc5\xbee, klimatske naprave, dobro gretje ... Skorajda vsi sodobni mestni avtobusi imajo pogon na zadnji tretji osi (tako imenovani\xc2\xa0\xc2\xbbpusher sistem\xc2\xab), redki avtobusi imajo ro\xc4\x8dne menjalnike.\n_START_SECTION_\nPrimestni avtobus\n_START_PARAGRAPH_\nPrimestni avtobusi so namenjeni prevozu potnikov iz manj\xc5\xa1ih naselij oziroma primestij v mesta. Od mestnih avtobusov se razlikujejo po tem, da nimajo nizkega poda in da imajo druga\xc4\x8den razpored sede\xc5\xbeev (vsi sede\xc5\xbei so praviloma obrnjeni naprej in postavljeni eden za drugim po dva sede\xc5\xbea skupaj tako na levi kot na desni strani avtobusa, po sredini pa stoji ozek hodnik). Vrata primestnih avtobusov so praviloma enokrilna._NEWLINE_Primestni avtobusi, ki vozijo na dalj\xc5\xa1e razdalje, imajo vgrajena tudi strani\xc5\xa1\xc4\x8da. Motorji so mo\xc4\x8dnej\xc5\xa1ih izvedb, dosegajo ve\xc4\x8dje hitrosti in imajo manj\xc5\xa1o porabo, saj peljejo ve\xc4\x8dino \xc4\x8dasa z enakomerno hitrostjo.\n_START_SECTION_\nTuristi\xc4\x8dni avtobus\n_START_PARAGRAPH_\nTuristi\xc4\x8dni avtobus je vozilo, namenjeno dolgim potovanjem in se znatno ne razlikuje od primestnega avtobusa. Razlikuje se predvsem v udobju potovanja, te\xc5\xbei, mo\xc4\x8di motorja in prostornini tovornega prostora._NEWLINE_Poznamo tudi avtobuse za prevoz ve\xc4\x8djih skupin, ki so lahko nadstropni.\n_START_SECTION_\nBibliobus\n_START_PARAGRAPH_\nBibliobus (tudi potujo\xc4\x8da knji\xc5\xbenica) je posebej predelan avtobus, v katerem je urejen prostor za knji\xc5\xbeno in neknji\xc5\xbeno gradivo. Navadno ga imajo v lasti ve\xc4\x8dje knji\xc5\xbenice in z njim obiskujejo oddaljenej\xc5\xa1e kraje in s tem zagotavljajo ve\xc4\x8djo dostopnost do razli\xc4\x8dnega gradiva.'